
บทคัดย่อ
	การวิจัยครั้งนี้มีจุดมุ่งหมายเพื่อศึกษาสภาพการบริหารจัดการการฝึกซ้อมกีฬาฟุตบอล มหาวิทยาลัยการกีฬาแห่งชาติ วิทยาเขตเพชรบูรณ์ โดยใช้รูปแบบการวิจัยเชิงสำรวจ กลุ่มตัวอย่างคือผู้ฝึกสอนและนักกีฬาฟุตบอล จำนวน 41 คน ได้มาโดยการสุ่มแบบเจาะจง (Purposive Sampling) เครื่องมือที่ใช้ในการเก็บรวบรวมข้อมูลเป็นแบบสอบถามมาตราส่วนประมาณค่า 5 ระดับ ครอบคลุมการบริหารจัดการใน 4 ด้าน ตามกรอบแนวคิด 4M’s ได้แก่ ด้านบุคลากร (Man) ด้านการเงินและงบประมาณ (Money) ด้านสถานที่ วัสดุอุปกรณ์และสิ่งอำนวยความสะดวก (Materials) และด้านการบริหารจัดการ (Management) จำนวนทั้งสิ้น 20 ข้อ วิเคราะห์ข้อมูลด้วยค่าเฉลี่ยและส่วนเบี่ยงเบนมาตรฐาน
	ผลการวิจัยพบว่า การบริหารจัดการการฝึกซ้อมกีฬาฟุตบอลโดยภาพรวมอยู่ในระดับมาก (= 3.89, S.D. = 0.87) เมื่อพิจารณารายด้าน พบว่า ด้านบุคลากรมีค่าเฉลี่ยสูงสุด (= 4.05, S.D. = 0.88) โดยนักกีฬามีความร่วมมือและวินัยในการฝึกซ้อมสูง และผู้ฝึกสอนมีบทบาทในการสนับสนุนการฝึกซ้อมอย่างเหมาะสม รองลงมาคือ            ด้านการบริหารจัดการ ( = 4.03, S.D. = 0.83) ซึ่งมีการกำหนดเป้าหมายและช่องทางการสื่อสารระหว่างผู้ฝึกสอนกับนักกีฬาที่ชัดเจน ด้านสถานที่ วัสดุอุปกรณ์และสิ่งอำนวยความสะดวกอยู่ในระดับมาก ( = 3.86, S.D. = 0.83) และด้านการเงินและงบประมาณมีค่าเฉลี่ยต่ำสุด ( = 3.60, S.D. = 0.93) สะท้อนให้เห็นว่าการสนับสนุนด้านงบประมาณสำหรับกิจกรรมเสริมทักษะและการแข่งขันยังมีข้อจำกัดที่ควรได้รับการพัฒนาเพิ่มเติม

Management of Football Training at Thailand National Sports University, Phetchabun Campus

Supawadee Sanorsup* and Pidchayapa Chanthasri
Faculty of Liberal Arts, Thailand National Sports University, Phetchabun Campus.

Abstract
	This study aimed to investigate the conditions of football training management at Thailand National Sports University, Phetchabun Campus, employing a survey research design. The sample comprised 41 coaches and football athletes, selected through purposive sampling. Data                 were collected using a five-point rating scale questionnaire structured around four dimensions of       the 4M’s management framework: personnel, finance and budget, facilities and equipment, and management processes, comprising a total of 20 items. Descriptive statistics, including mean and standard deviation, were used for data analysis.
	The findings revealed that the overall management of football training was at a high level ( = 3.89, S.D. = 0.87). Among the four dimensions, personnel management scored highest ( = 4.05, S.D. = 0.88), reflecting strong athlete discipline and cooperative engagement alongside effective coaching support. Management processes ranked second ( = 4.03, S.D. = 0.83), characterized by clearly defined training goals and well-established communication channels between coaches and athletes. Facilities and equipment were also rated at a high level (= 3.86, S.D. = 0.83), while finance and budget recorded the lowest mean score (= 3.60, S.D. = 0.93), indicating that budgetary support for skill-enhancement activities and competitions remains an area requiring further development.

บทนำ
	กีฬาฟุตบอลเป็นกีฬาที่ได้รับความนิยมอย่างแพร่หลายทั้งในระดับชาติและนานาชาติ ลักษณเด่นของกีฬาประเภททีมคือการเน้นพัฒนาทักษะเฉพาะบุคคลควบคู่กับการทำงานร่วมกัน ทำให้ฟุตบอลได้รับการยอมรับว่าเป็นกีฬาที่มีคุณค่าต่อการพัฒนาทรัพยากรมนุษย์ ทั้งด้านร่างกาย จิตใจ อารมณ์ และสังคม โดยเฉพาะในบริบทของสถาบันอุดมศึกษา กีฬาฟุตบอลมีบทบาทสำคัญในการเสริมสร้างระเบียบวินัย ความรับผิดชอบ ภาวะผู้นำ และ       การทำงานเป็นทีมให้แก่นักศึกษา ซึ่งเป็นคุณลักษณะอันพึงประสงค์ตามเป้าหมายของการพัฒนากำลังคนในศตวรรษ   ที่ 21
	รัฐบาลได้ให้ความสำคัญกับการพัฒนากีฬาอย่างเป็นระบบ โดยกำหนดทิศทางในระดับนโยบายของประเทศผ่านยุทธศาสตร์ชาติ 20 ปี (พ.ศ. 2561–2580) ในยุทธศาสตร์ที่ 3 ด้านการพัฒนาและเสริมสร้างศักยภาพทรัพยากรมนุษย์ ที่มุ่งพัฒนาคนไทยให้มีสมรรถนะรอบด้านทั้งร่างกาย สติปัญญา อารมณ์ และคุณธรรม (สำนักงานเลขานุการของคณะกรรมการยุทธศาสตร์ชาติ, 2561) และกิจกรรมกีฬาถือเป็นกลไกสำคัญในการขับเคลื่อนยุทธศาสตร์ดังกล่าว สอดคล้องกับแผนพัฒนาการกีฬาแห่งชาติ ฉบับที่ 7 (พ.ศ. 2566–2570) ที่มุ่งยกระดับระบบการบริหารจัดการกีฬาและการฝึกซ้อมให้มีมาตรฐาน มีการใช้ทรัพยากรอย่างคุ้มค่า และสามารถพัฒนานักกีฬาสู่ความเป็นเลิศได้อย่างเป็นรูปธรรม
	มหาวิทยาลัยการกีฬาแห่งชาติในฐานะสถาบันอุดมศึกษาที่มีภารกิจหลักด้านการผลิตบุคลากรทางการกีฬาและพัฒนานักกีฬาสู่ความเป็นเลิศ จึงมีความจำเป็นอย่างยิ่งที่ต้องดำเนินการบริหารจัดการการฝึกซ้อมกีฬาให้เป็นระบบและมีประสิทธิภาพ โดยอาศัยกรอบแนวคิดการบริหารทรัพยากร 4M’s อันประกอบด้วย ด้านบุคลากร (Man) ด้านการเงินและงบประมาณ (Money) ด้านสถานที่ วัสดุอุปกรณ์และสิ่งอำนวยความสะดวก (Materials) และ      ด้าน การบริหารจัดการ (Management) อย่างไรก็ตาม จากการทบทวนวรรณกรรมและงานวิจัยที่เกี่ยวข้อง พบว่าสถาบันอุดมศึกษาหลายแห่งยังประสบปัญหาด้านการบริหารจัดการการฝึกซ้อมกีฬาในหลายมิติ ไม่ว่าจะเป็นการขาดแคลนงบประมาณ ความไม่เพียงพอของสถานที่และอุปกรณ์ การขาดบุคลากรที่มีความเชี่ยวชาญเฉพาะด้าน ตลอดจนการขาดระบบติดตามและประเมินผลการฝึกซ้อมที่ต่อเนื่อง ปัญหาเหล่านี้ส่งผลให้การพัฒนานักกีฬาไม่เป็นไปตามศักยภาพที่ควรจะเป็น และไม่สอดคล้องกับแนวทางของแผนพัฒนาการกีฬาแห่งชาติ ฉบับที่ 7 (พ.ศ. 2566 - 2570) (กิตติศักดิ์ มีเจริญ และคณะ, 2565; สราวุฒิ พงษ์พิพัฒน์, 2562; สุทธิพงษ์ บุญเลิศ, 2562)
	มหาวิทยาลัยการกีฬาแห่งชาติ วิทยาเขตเพชรบูรณ์ มีการฝึกซ้อมฟุตบอลมาอย่างต่อเนื่อง ทว่าที่ผ่านมายังไม่มีการเก็บข้อมูลอย่างเป็นระบบว่าการบริหารจัดการการฝึกซ้อมนั้นเป็นอย่างไรในทางปฏิบัติ เมื่อขาดข้อมูลจากภาคสนาม การวางแผนพัฒนาและการตัดสินใจเชิงบริหารจึงอาจไม่ตรงกับความต้องการที่แท้จริงของผู้ฝึกสอนและนักกีฬา การวิจัยครั้งนี้จึงมุ่งเติมช่องว่างดังกล่าว โดยใช้กรอบแนวคิด 4M's เป็นเครื่องมือวิเคราะห์สภาพการบริหารจัดการให้เป็นระบบและครอบคลุมมากขึ้น
	ด้วยเหตุผลดังกล่าว ผู้วิจัยจึงมีความสนใจศึกษาการบริหารจัดการการฝึกซ้อมกีฬาฟุตบอลของมหาวิทยาลัยการกีฬาแห่งชาติ วิทยาเขตเพชรบูรณ์ เพื่อให้ได้ข้อมูลเชิงประจักษ์ที่เป็นประโยชน์ต่อการพัฒนาและปรับปรุงระบบการบริหารจัดการการฝึกซ้อมให้มีประสิทธิภาพ สอดคล้องกับแผนพัฒนาการกีฬาแห่งชาติ ฉบับที่ 7 (พ.ศ. 2566–2570) และสามารถยกระดับคุณภาพนักกีฬาฟุตบอลของมหาวิทยาลัยได้อย่างยั่งยืนในระยะยาว

วัตถุประสงค์ของการวิจัย
	เพื่อศึกษาการบริหารจัดการการฝึกซ้อมกีฬาฟุตบอลของมหาวิทยาลัยการกีฬาแห่งชาติ วิทยาเขตเพชรบูรณ์

วิธีดำเนินการวิจัย
	การวิจัยครั้งนี้เป็นการวิจัยเชิงสำรวจ (Survey Research) มีวัตถุประสงค์เพื่อศึกษาสภาพการบริหารจัดการการฝึกซ้อมกีฬาฟุตบอล มหาวิทยาลัยการกีฬาแห่งชาติ วิทยาเขตเพชรบูรณ์ เก็บข้อมูลในการศึกษาภาคปลาย          ปีการศึกษา 2568 โดยมีระเบียบวิธีวิจัยดังต่อไปนี้
	1. ประชากรและกลุ่มตัวอย่าง
ประชากรในการวิจัยครั้งนี้ ได้แก่ ผู้ฝึกสอน และนักกีฬาฟุตบอลของมหาวิทยาลัยการกีฬาแห่งชาติ วิทยาเขตเพชรบูรณ์ กลุ่มตัวอย่างที่ใช้ในการวิจัยได้มาโดยวิธีการสุ่มแบบเจาะจง (Purposive Sampling) ประกอบด้วย          ผู้ฝึกสอนจำนวน 1 คน และนักกีฬาฟุตบอล จำนวน 40 คน รวมทั้งสิ้น 41 คน โดยกำหนดเกณฑ์การคัดเลือก คือ    เป็นผู้ฝึกสอนหรือนักกีฬาฟุตบอลที่ปฏิบัติงานหรือฝึกซ้อมอยู่ในมหาวิทยาลัยการกีฬาแห่งชาติ วิทยาเขตเพชรบูรณ์ในช่วงเวลาที่ทำการเก็บข้อมูล และยินยอมเข้าร่วมการวิจัยโดยสมัครใจ
	2. เครื่องมือที่ใช้ในการวิจัย
เครื่องมือที่ใช้ในการเก็บรวบรวมข้อมูลเป็นแบบสอบถาม (Questionnaire) ที่ผู้วิจัยสร้างขึ้นตามกรอบแนวคิดการบริหารทรัพยากร 4M’s และวงจรคุณภาพ PDCA แบ่งออกเป็น 3 ตอน ดังนี้
ตอนที่ 1 ข้อมูลทั่วไปของผู้ตอบแบบสอบถาม ได้แก่ เพศและตำแหน่ง มีลักษณะเป็นแบบตรวจสอบรายการ (Checklist)
ตอนที่ 2 แบบสอบถามความคิดเห็นเกี่ยวกับการบริหารจัดการการฝึกซ้อมกีฬาฟุตบอล มีลักษณะเป็นมาตราส่วนประมาณค่า (Rating Scale) 5 ระดับ ครอบคลุมการบริหารทรัพยากร 4M’s จำนวน 20 ข้อ ได้แก่ 1) ด้านบุคลากร 5 ข้อ 2) ด้านการเงินและงบประมาณ 3 ข้อ 3) ด้านสถานที่ วัสดุอุปกรณ์และสิ่งอำนวยความสะดวก 5 ข้อและ 4) ด้านการบริหารจัดการ 7 ข้อ
ตอนที่ 3 ข้อเสนอแนะเพิ่มเติมเกี่ยวกับการบริหารจัดการการฝึกซ้อมกีฬาฟุตบอล มีลักษณะเป็นคำถามปลายเปิด (Open-ended Question) เพื่อเปิดโอกาสให้ผู้ตอบแสดงความคิดเห็นได้อย่างอิสระ
	3. การตรวจสอบคุณภาพเครื่องมือ
แบบสอบถามฉบับร่างได้ผ่านการตรวจสอบความเที่ยงตรงเชิงเนื้อหา (Content Validity) โดยอาจารย์ที่ปรึกษา และผู้ทรงคุณวุฒิที่มีความเชี่ยวชาญด้านการบริหารจัดการกีฬา จำนวน 3 ท่าน ได้ค่าดัชนีความสอดคล้อง (IOC) เท่ากับ 0.89 และนำแบบสอบถามไปทดลองใช้ (Try-out) กับกลุ่มที่มีลักษณะใกล้เคียงกลับกลุ่มตัวอย่างจำนวน 30 คน เพื่อหาค่าความเชื่อมั่น (Reliability) โดยวิธีของครอนบราส (Cronbach’s Alpha) ได้ค่าเท่ากับ 0.92 จากนั้นนำมาปรับปรุงแก้ไขตามข้อเสนอแนะก่อนนำไปใช้เก็บข้อมูลจริง
	4. การเก็บรวบรวมข้อมูล
ผู้วิจัยดำเนินการเก็บรวบรวมข้อมูลด้วยตนเองจากกลุ่มตัวอย่างทั้งหมด 41 คน ณ มหาวิทยาลัยการกีฬาแห่งชาติ วิทยาเขตเพชรบูรณ์ ได้รับแบบสอบถามกลับคืนครบถ้วนทุกฉบับ คิดเป็นอัตราการตอบกลับร้อยละ 100
	5. การวิเคราะห์ข้อมูล
ข้อมูลจากตอนที่ 1 วิเคราะห์โดยใช้ค่าความถี่ (Frequency) และค่าร้อยละ (Percentage) ข้อมูลจากตอนที่ 2 วิเคราะห์โดยใช้ค่าเฉลี่ย (Mean) และส่วนเบี่ยงเบนมาตรฐาน (Standard Deviation) และข้อมูลจากตอนที่ 3 วิเคราะห์โดยการจัดหมวดหมู่เนื้อหาและเรียงลำดับความถี่ของประเด็นที่ปรากฏ โดยใช้เกณฑ์การแปลผลค่าเฉลี่ยดังนี้
4.50 – 5.00  หมายถึง  ระดับความคิดเห็น มากที่สุด
3.50 – 4.49  หมายถึง  ระดับความคิดเห็น  มาก
2.50 – 3.49  หมายถึง  ระดับความคิดเห็น  ปานกลาง
1.50 – 2.49  หมายถึง  ระดับความคิดเห็น  น้อย
1.00 – 1.49  หมายถึง  ระดับความคิดเห็น  น้อยที่สุด

ผลการวิจัย
	การวิจัยเรื่องการบริหารจัดการการฝึกซ้อมกีฬาฟุตบอล มหาวิทยาลัยการกีฬาแห่งชาติ วิทยาเขตเพชรบูรณ์ มีกลุ่มตัวอย่างจำนวน 41 คน ผลการวิเคราะห์ข้อมูลแบ่งออกเป็น 2 ส่วน ดังนี้
ตอนที่ 1 ข้อมูลทั่วไป
ตารางที่ 1 ข้อมูลทั่วไปของผู้ตอบแบบสอบถาม (n = 41)

	ลักษณะ
	จำนวน (คน)
	ร้อยละ

	เพศ
	
	

	ชาย
	27
	65.85

	หญิง
	14
	34.15

	รวม
	41
	100.00

	ตำแหน่ง
	
	

	ผู้ฝึกสอน
	1
	2.44

	นักกีฬาฟุตบอล
	40
	97.56

	รวม
	41
	100.00



จากตาราง 1 พบว่า กลุ่มตัวอย่างส่วนใหญ่เป็นเพศชาย จำนวน 27 คน คิดเป็นร้อยละ 65.85 และเพศหญิงจำนวน 14 คน คิดเป็นร้อยละ 34.15 เมื่อพิจารณาจำแนกตามตำแหน่ง พบว่าเป็นนักกีฬาฟุตบอลจำนวน 40 คน     คิดเป็นร้อยละ 97.56 และผู้ฝึกสอนจำนวน 1 คน คิดเป็นร้อยละ 2.44
ตอนที่ 2 ผลการวิเคราะห์การบริหารจัดการการฝึกซ้อมกีฬาฟุตบอล มหาวิทยาลัยการกีฬาแห่งชาติ วิทยาเขตเพชรบูรณ์
ตารางที่ 2 ผลการวิเคราะห์การบริหารจัดการการฝึกซ้อมกีฬาฟุตบอล รายด้านและรายข้อ

	รายการ
	
	S.D.
	แปลผล

	ด้านบุคลากร (Man)
	
	
	

	1. ผู้ฝึกสอนมีความรู้ ความสามารถ และความเชี่ยวชาญในการฝึกซ้อมกีฬาฟุตบอลในระดับที่เหมาะสมกับการพัฒนานักกีฬา
	4.05
	0.92
	มาก

	2. ผู้ฝึกสอนมีภาวะผู้นำและสามารถสร้างแรงจูงใจให้แก่นักกีฬาได้อย่างมีประสิทธิภาพ
	4.05
	0.92
	มาก

	3. ผู้ฝึกสอนมีการวางแผนการฝึกซ้อมอย่างเป็นระบบและสอดคล้องกับเป้าหมายของทีม
	3.98
	0.91
	มาก

	4. ผู้ฝึกสอนมีบทบาทในการสนับสนุน ส่งเสริม และดูแลนักกีฬาในกระบวนการฝึกซ้อมอย่างเหมาะสม
	4.10
	0.80
	มาก

	5. นักกีฬามีความร่วมมือ มีวินัย และมีความรับผิดชอบในการเข้าร่วมการฝึกซ้อมอย่างสม่ำเสมอ
	4.10
	0.92
	มาก

	รวม
	4.05
	0.88
	มาก

	ด้านการเงินและงบประมาณ (Money)
	
	
	

	6. มีการจัดสรรงบประมาณสำหรับการฝึกซ้อมเก็บตัวและเตรียมความพร้อมก่อน        การแข่งขันอย่างเพียงพอและเหมาะสม
	3.54
	0.98
	มาก

	7. มีการจัดสรรงบประมาณสนับสนุนการเข้าร่วมการแข่งขันและกิจกรรมเสริมทักษะให้แก่นักกีฬาอย่างต่อเนื่อง
	3.46
	0.92
	มาก

	8. การจัดสรรงบประมาณด้านวัสดุอุปกรณ์และสถานที่ฝึกซ้อมมีส่วนช่วยยกระดับคุณภาพและประสิทธิภาพการฝึกซ้อมของนักกีฬา
	3.80
	0.87
	มาก

	รวม
	3.60
	0.93
	มาก

	ด้านสถานที่ วัสดุอุปกรณ์ และสิ่งอำนวยความสะดวก (Materials)
	
	
	

	9. สนามฝึกซ้อมมีสภาพที่เหมาะสม มีมาตรฐาน และมีความปลอดภัยต่อการฝึกซ้อมและการแข่งขัน
	3.98
	0.69
	มาก

	10. วัสดุอุปกรณ์ฝึกซ้อม เช่น ลูกฟุตบอล มาร์คเกอร์ และกรวยฝึก มีสภาพพร้อมใช้งานและได้มาตรฐาน
	4.07
	0.79
	มาก

	11. วัสดุอุปกรณ์ฝึกซ้อมมีปริมาณเพียงพอต่อจำนวนนักกีฬาและความต้องการใน        การฝึกซ้อม
	3.78
	0.99
	มาก

	12. มีระบบการดูแลและบำรุงรักษาวัสดุอุปกรณ์ฝึกซ้อมอย่างสม่ำเสมอเพื่อให้พร้อมใช้งานอยู่เสมอ
	3.71
	0.81
	มาก



ตารางที่ 2 (ต่อ)

	รายการ
	
	S.D.
	แปลผล

	13. สิ่งอำนวยความสะดวก เช่น ม้านั่งสำรอง ห้องน้ำ และพื้นที่พักฟื้น มีความเพียงพอและเหมาะสมต่อความต้องการของผู้ฝึกสอนและนักกีฬา
	3.78
	0.82
	มาก

	รวม
	3.86
	0.83
	มาก

	ด้านการบริหารจัดการ (Management)
	
	
	

	14. มีการกำหนดเป้าหมายการฝึกซ้อมที่ชัดเจน วัดได้ และสอดคล้องกับระดับความสามารถของนักกีฬา
	4.07
	0.82
	มาก

	15. มีการจัดทำแผนการฝึกซ้อมที่เป็นระบบและมีความยืดหยุ่นเหมาะสมกับสถานการณ์และความสามารถของนักกีฬา
	4.07
	0.82
	มาก

	16. มีการปรับรูปแบบและเนื้อหาการฝึกซ้อมให้สอดคล้องกับสถานการณ์และความต้องการของนักกีฬาอย่างต่อเนื่อง
	4.12
	0.75
	มาก

	17. มีการกำกับติดตามและประเมินพัฒนาการทักษะของนักกีฬาเป็นรายบุคคลอย่างเป็นระบบและต่อเนื่อง
	3.93
	0.82
	มาก

	18. มีการประเมินผลการฝึกซ้อมอย่างสม่ำเสมอและมีการบันทึกผลเพื่อใช้เป็นข้อมูลในการพัฒนา
	3.90
	0.89
	มาก

	19. มีการนำผลการประเมินการฝึกซ้อมมาวิเคราะห์และปรับปรุงแผนการฝึกซ้อมในรอบถัดไปอย่างเป็นระบบ
	3.95
	0.84
	มาก

	20. มีช่องทางการติดต่อสื่อสารระหว่างผู้ฝึกสอนและนักกีฬาที่ชัดเจน สะดวก และเข้าถึงได้ง่าย
	4.15
	0.88
	มาก

	รวม
	4.03
	0.83
	มาก



	จากตารางที่ 2 พบว่า ความคิดเห็นเกี่ยวกับการบริหารจัดการการฝึกซ้อมกีฬาฟุตบอล มหาวิทยาลัยการกีฬาแห่งชาติ วิทยาเขตเพชรบูรณ์ ในทุกด้านอยู่ในระดับมาก เมื่อพิจารณารายด้านและรายข้อ มีรายละเอียดดังนี้
	ด้านบุคลากร (Man) มีค่าเฉลี่ยรวมอยู่ในระดับมาก ( = 4.05, S.D. = 0.88) เมื่อพิจารณารายข้อ พบว่าข้อที่มีค่าเฉลี่ยสูงสุด ได้แก่ ผู้ฝึกสอนมีบทบาทในการสนับสนุน ส่งเสริม และดูแลนักกีฬาในกระบวนการฝึกซ้อมอย่างเหมาะสม (= 4.10, S.D. = 0.80) และนักกีฬามีความร่วมมือ มีวินัย และมีความรับผิดชอบในการเข้าร่วมการฝึกซ้อมอย่างสม่ำเสมอ มีค่าเฉลี่ยเท่ากัน (= 4.10, S.D. = 0.92) รองลงมาคือผู้ฝึกสอนมีความรู้ ความสามารถ และ        ความเชี่ยวชาญในการฝึกซ้อม รวมถึงผู้ฝึกสอนมีภาวะผู้นำและสามารถสร้างแรงจูงใจให้แก่นักกีฬาได้อย่างมีประสิทธิภาพ มีค่าเฉลี่ยเท่ากัน ( = 4.05, S.D. = 0.92) ส่วนข้อที่มีค่าเฉลี่ยต่ำสุด คือ ผู้ฝึกสอนมีการวางแผนการฝึกซ้อมอย่างเป็นระบบและสอดคล้องกับเป้าหมายของทีม (= 3.98, S.D. = 0.91) แม้จะยังคงอยู่ในระดับมากเช่นกัน สะท้อนให้เห็นว่าทั้งผู้ฝึกสอนและนักกีฬามีความพร้อมและทุ่มเทต่อกระบวนการฝึกซ้อมในระดับสูง แม้ว่าการวางแผนเชิงระบบยังเป็นประเด็นที่ควรพัฒนาอย่างต่อเนื่อง
	ด้านการเงินและงบประมาณ (Money) มีค่าเฉลี่ยรวมอยู่ในระดับมาก ( = 3.60, S.D. = 0.93) เมื่อพิจารณารายข้อ พบว่าข้อที่มีค่าเฉลี่ยสูงสุด คือ การจัดสรรงบประมาณด้านวัสดุอุปกรณ์และสถานที่ฝึกซ้อมมีส่วนช่วยยกระดับคุณภาพและประสิทธิภาพการฝึกซ้อมของนักกีฬา ( = 3.80, S.D. = 0.87) รองลงมาคือการจัดสรรงบประมาณสำหรับ  การฝึกซ้อมเก็บตัวและเตรียมความพร้อมก่อนการแข่งขัน (= 3.54, S.D. = 0.98) ส่วนข้อที่มีค่าเฉลี่ยต่ำสุด คือ การจัดสรรงบประมาณสนับสนุนการเข้าร่วมการแข่งขันและกิจกรรมเสริมทักษะ ( = 3.46, S.D. = 0.92) ซึ่งสะท้อนให้เห็นว่าแม้การจัดสรรงบประมาณด้านวัสดุอุปกรณ์จะดำเนินได้ดีในระดับหนึ่ง แต่การสนับสนุนงบประมาณสำหรับกิจกรรมพัฒนาทักษะและการแข่งขันยังเป็นประเด็นสำคัญที่ควรได้รับการพิจารณาจัดสรรเพิ่มเติม
	ด้านสถานที่ วัสดุอุปกรณ์และสิ่งอำนวยความสะดวก (Materials) มีค่าเฉลี่ยรวมอยู่ในระดับมาก ( = 3.86, S.D. = 0.83) เมื่อพิจารณารายข้อ พบว่าข้อที่มีค่าเฉลี่ยสูงสุด คือ วัสดุอุปกรณ์ฝึกซ้อมมีสภาพพร้อมใช้งานและได้มาตรฐาน ( = 4.07, S.D. = 0.79) รองลงมาคือสนามฝึกซ้อมมีสภาพที่เหมาะสม มีมาตรฐาน และมีความปลอดภัย ( = 3.98, S.D. = 0.69) ส่วนข้อที่มีค่าเฉลี่ยต่ำสุด คือ มีระบบการดูแลและบำรุงรักษาวัสดุอุปกรณ์ฝึกซ้อมอย่างสม่ำเสมอ ( = 3.71, S.D. = 0.81) ซึ่งชี้ให้เห็นว่าควรให้ความสำคัญกับการพัฒนาระบบการบำรุงรักษาเชิงป้องกันอย่างจริงจัง เพื่อรักษาความพร้อมใช้งานของทรัพยากรและยืดอายุการใช้งานอุปกรณ์ในระยะยาว
	ด้านการบริหารจัดการ (Management) มีค่าเฉลี่ยรวมอยู่ในระดับมาก (= 4.03, S.D. = 0.83) เมื่อพิจารณารายข้อ พบว่าข้อที่มีค่าเฉลี่ยสูงสุด คือ มีช่องทางการติดต่อสื่อสารระหว่างผู้ฝึกสอนและนักกีฬาที่ชัดเจน สะดวก และเข้าถึงได้ง่าย ( = 4.15, S.D. = 0.88) รองลงมาคือมีการปรับรูปแบบและเนื้อหาการฝึกซ้อมให้สอดคล้องกับสถานการณ์และความต้องการของนักกีฬา ( = 4.12, S.D. = 0.75) และมีการกำหนดเป้าหมายการฝึกซ้อมที่ชัดเจน วัดได้ รวมถึงมีการจัดทำแผนการฝึกซ้อมที่เป็นระบบ มีค่าเฉลี่ยเท่ากัน ( = 4.07, S.D. = 0.82) ส่วนข้อที่มีค่าเฉลี่ยต่ำสุด คือ มีการประเมินผลการฝึกซ้อมอย่างสม่ำเสมอและมีการบันทึกผลเพื่อใช้เป็นข้อมูลในการพัฒนา (= 3.90, S.D. = 0.89) สะท้อนให้เห็นว่าการบริหารจัดการมีความเข้มแข็งด้านการสื่อสารและความยืดหยุ่นในการจัดการฝึกซ้อม แต่ควรพัฒนาระบบการประเมินผลและการนำผลประเมินไปใช้ปรับปรุงแผนการฝึกซ้อมในรอบถัดไปให้มีความต่อเนื่องและเป็นระบบมากยิ่งขึ้น สอดคล้องกับหลักการบริหารคุณภาพตามวงจร PDCA

ตารางที่ 3 ผลการวิเคราะห์การบริหารจัดการการฝึกซ้อมกีฬาฟุตบอลโดยรวมและรายด้าน (n = 41)

	รายการ
	
	S.D.
	แปลผล

	1. ด้านบุคลากร (Man)
	4.05
	0.88
	มาก

	2. ด้านการบริหารจัดการ (Management)
	4.03
	0.83
	มาก

	3. ด้านสถานที่ วัสดุอุปกรณ์และสิ่งอำนวยความสะดวก (Materials)
	3.86
	0.83
	มาก

	4. ด้านการเงินและงบประมาณ (Money)
	3.60
	0.93
	มาก

	รวม
	3.89
	0.87
	มาก


	จากตารางที่ 3 พบว่า การบริหารจัดการการฝึกซ้อมกีฬาฟุตบอล มหาวิทยาลัยการกีฬาแห่งชาติ วิทยาเขตเพชรบูรณ์ โดยภาพรวมอยู่ในระดับมาก ( = 3.89, S.D. = 0.87) เมื่อพิจารณาเป็นรายด้าน พบว่าด้านบุคลากรมีค่าเฉลี่ยสูงสุดเป็นอันดับที่ 1 (= 4.05, S.D. = 0.88) รองลงมาคือด้านการบริหารจัดการ ( = 4.03, S.D. = 0.83) ด้านสถานที่ วัสดุอุปกรณ์และสิ่งอำนวยความสะดวก (= 3.86, S.D. = 1.83) และด้านการเงินและงบประมาณมีค่าเฉลี่ยต่ำสุดเป็นอันดับที่ 4 ( = 3.60, S.D. = 0.93) ตามลำดับ ทั้งนี้แม้ทุกด้านจะอยู่ในระดับมากเช่นเดียวกัน      แต่ด้านบุคลากรและด้านการบริหารจัดการสะท้อนให้เห็นถึงความเข้มแข็งของทรัพยากรมนุษย์และกระบวนการจัดการที่เป็นรากฐานสำคัญของการพัฒนาการฝึกซ้อม ขณะที่ด้านการเงินและงบประมาณยังเป็นประเด็นที่ควรได้รับการพัฒนาเพิ่มเติมเพื่อยกระดับคุณภาพการฝึกซ้อมในภาพรวมให้มีประสิทธิภาพสูงขึ้น
ตอนที่ 3 ข้อเสนอแนะเพิ่มเติมเกี่ยวกับการบริหารจัดการการฝึกซ้อมกีฬาฟุตบอล
	จากข้อเสนอแนะของผู้ตอบแบบสอบถาม พบว่า ประเด็นที่ได้รับการกล่าวถึงบ่อยที่สุด ได้แก่ 1) ต้องการให้เพิ่มงบประมาณสนับสนุนการเข้าร่วมการแข่งขันและกิจกรรมเสริมทักษะ 2) ต้องการให้มีระบบการบำรุงรักษาอุปกรณ์ที่เป็นระบบและต่อเนื่องมากขึ้น และ 3) ต้องการให้ผู้ฝึกสอนได้รับการพัฒนาทักษะด้านการวางแผนการฝึกซ้อม     อย่างต่อเนื่อง

สรุปผลการวิจัย
	การวิจัยครั้งนี้มีจุดมุ่งหมายเพื่อศึกษาสภาพการบริหารจัดการการฝึกซ้อมกีฬาฟุตบอล มหาวิทยาลัยการกีฬาแห่งชาติ วิทยาเขตเพชรบูรณ์ โดยใช้กรอบแนวคิดการบริหารทรัพยากร 4M’s กลุ่มตัวอย่างเป็นผู้ฝึกสอนและนักกีฬาฟุตบอลจำนวน 41 คน ผลการวิจัยสรุปได้ดังนี้
	การบริหารจัดการการฝึกซ้อมกีฬาฟุตบอลโดยภาพรวมอยู่ในระดับมาก ( = 3.89, S.D. = 0.87) เมื่อพิจารณาเป็นรายด้าน พบว่าด้านบุคลากร (Man) มีค่าเฉลี่ยสูงสุด ( = 4.05, S.D. = 0.88) สะท้อนให้เห็นว่าผู้ฝึกสอนมีความรู้ความสามารถและภาวะผู้นำในระดับที่เหมาะสม และนักกีฬามีวินัยและความร่วมมือในการฝึกซ้อมในระดับสูง รองลงมาคือด้านการบริหารจัดการ (Management) ( = 4.03, S.D. = 0.83) ซึ่งมีจุดเด่นด้านการสื่อสารระหว่าง    ผู้ฝึกสอนและนักกีฬา การกำหนดเป้าหมายที่ชัดเจน และความยืดหยุ่นในการปรับรูปแบบการฝึกซ้อม ด้านสถานที่ วัสดุอุปกรณ์และสิ่งอำนวยความสะดวก (Materials) อยู่ในระดับมากเป็นอันดับที่ 3 ( = 3.86, S.D. = 0.83) โดยมีความพร้อมของอุปกรณ์และความปลอดภัยของสนามในระดับที่น่าพึงพอใจ และด้านการเงินและงบประมาณ (Money) มีค่าเฉลี่ยต่ำสุด ( = 3.60, S.D. = 0.93) โดยเฉพาะการสนับสนุนงบประมาณสำหรับกิจกรรมเสริมทักษะและการแข่งขัน ซึ่งยังเป็นประเด็นที่ต้องการการพัฒนาเพิ่มเติม

อภิปรายผล
	การวิจัยครั้งนี้มีจุดมุ่งหมายเพื่อศึกษาสภาพการบริหารจัดการการฝึกซ้อมกีฬาฟุตบอล มหาวิทยาลัยการกีฬาแห่งชาติ วิทยาเขตเพชรบูรณ์ ตามกรอบแนวคิดการบริหารทรัพยากร 4M’s ผลการวิจัยพบว่าการบริหารจัดการโดยภาพรวมอยู่ในระดับมาก ( = 3.89, S.D. = 0.87) ซึ่งสอดคล้องกับแนวทางของแผนพัฒนาการกีฬาแห่งชาติ ฉบับที่ 7 (พ.ศ. 2566–2570) ที่มุ่งยกระดับระบบการบริหารจัดการกีฬาในสถาบันอุดมศึกษาให้มีประสิทธิภาพและยั่งยืน (กระทรวงการท่องเที่ยวและกีฬา, 2566) โดยสามารถอภิปรายผลรายด้านได้ดังนี้
	ด้านบุคลากร (Man) มีค่าเฉลี่ยสูงสุดเป็นอันดับที่ 1 ( = 4.05, S.D. = 0.88) แสดงให้เห็นว่าผู้ฝึกสอนมีความรู้ ความสามารถ และภาวะผู้นำในระดับที่เหมาะสม และนักกีฬามีวินัยและความร่วมมือในการฝึกซ้อมในระดับสูง สอดคล้องกับการศึกษาของ สุทธิพงษ์ บุญเลิศ (2562) ที่พบว่าการพัฒนาบุคลากรทางการกีฬาให้มีสมรรถนะและความเชี่ยวชาญเฉพาะด้านเป็นรากฐานสำคัญของการบริหารจัดการกีฬาสู่ความเป็นเลิศในสถาบันการศึกษา นอกจากนี้ยังสอดคล้องกับงานวิจัยของ เสกสันต์ ชุ่มอภัย และคณะ (2568) ที่ศึกษาการบริหารสถานศึกษาสู่ความเป็นเลิศของโรงเรียนกีฬาในสังกัดมหาวิทยาลัยการกีฬาแห่งชาติ พบว่าคุณภาพและความทุ่มเทของบุคลากรเป็นปัจจัยสำคัญที่ส่งผลต่อความสำเร็จขององค์กรกีฬา อย่างไรก็ตาม ผลการวิจัยยังชี้ให้เห็นว่าการวางแผนการฝึกซ้อมอย่างเป็นระบบมีค่าเฉลี่ยต่ำกว่าข้ออื่นในด้านนี้ ซึ่งชี้ให้เห็นว่าการพัฒนาสมรรถนะด้านการวางแผนเชิงกลยุทธ์ของผู้ฝึกสอนยังเป็นประเด็นที่ควรได้รับการส่งเสริมอย่างต่อเนื่อง
	ด้านการบริหารจัดการ (Management) มีค่าเฉลี่ยอยู่ในระดับมากเป็นอันดับที่ 2 ( = 4.03, S.D. = 0.83) แสดงให้เห็นว่ามีการกำหนดเป้าหมายการฝึกซ้อมที่ชัดเจน มีระบบการสื่อสารระหว่างผู้ฝึกสอนและนักกีฬาที่มีประสิทธิภาพ และมีความยืดหยุ่นในการปรับรูปแบบการฝึกซ้อมให้สอดคล้องกับสถานการณ์ที่เปลี่ยนแปลง            โดยการศึกษาของ ไพรวรรณ ชำนานจันทร์ และคณะ (2566) ได้ศึกษารูปแบบการจัดการกีฬาของศูนย์กีฬาเพื่อ    ความเป็นเลิศในมหาวิทยาลัยการกีฬาแห่งชาติ พบว่ามหาวิทยาลัยที่ประสบความสำเร็จด้านกีฬาจำเป็นต้องมี        การวางแผนเชิงกลยุทธ์ จัดโครงสร้างองค์กรด้านกีฬาอย่างชัดเจน และมีระบบการติดตามประเมินผลอย่างต่อเนื่อง นอกจากนี้ยังสนับสนุนหลักการบริหารคุณภาพตามวงจร PDCA ที่เน้นกระบวนการวางแผน (Plan) ปฏิบัติ (Do) ตรวจสอบ (Check) และปรับปรุง (Action) อย่างเป็นวัฏจักร นอกจากนี้ ผลการวิจัยยังพบว่าการประเมินผล          การฝึกซ้อมอย่างสม่ำเสมอและการนำผลประเมินไปใช้ปรับปรุงแผนการฝึกซ้อมมีค่าเฉลี่ยต่ำกว่าข้ออื่นในด้านนี้ ชี้ให้เห็นว่าการพัฒนาระบบการติดตามและประเมินผลให้มีความต่อเนื่องและเป็นระบบจะช่วยยกระดับของการบริหารจัดการการฝึกซ้อมในภาพรวมได้อย่างมีประสิทธิภาพ
	ด้านสถานที่ วัสดุอุปกรณ์และสิ่งอำนวยความสะดวก (Materials) มีค่าเฉลี่ยอยู่ในระดับมากเป็นอันดับที่ 3  ( = 3.86, S.D. = 0.83) แสดงให้เห็นว่าสนามฝึกซ้อมมีความเหมาะสมและปลอดภัย และวัสดุอุปกรณ์มีความพร้อมต่อการใช้งานในระดับที่น่าพึงพอใจ สอดคล้องกับงานวิจัยของ สราวุฒิ พงษ์พิพัฒน์ (2562) ที่ศึกษาการบริหารจัดการศูนย์กีฬาและวิทยาศาสตร์การกีฬาในมหาวิทยาลัย พบว่าความพร้อมของสถานที่และวัสดุอุปกรณ์เป็นปัจจัยพื้นฐานสำคัญที่ส่งผลต่อคุณภาพและประสิทธิภาพของกระบวนการฝึกซ้อม แต่ยังพบข้อจำกัดด้านงบประมาณในการดูแลรักษา และผลการวิจัยยังพบว่าการดูแลและบำรุงรักษาวัสดุอุปกรณ์ฝึกซ้อมอย่างสม่ำเสมอมีค่าเฉลี่ยต่ำสุดในด้านนี้  ส่งผลให้การพัฒนาระบบการบำรุงรักษาอุปกรณ์จึงเป็นสิ่งที่ควรดำเนินการอย่างเป็นระบบเพื่อยืดอายุการใช้งานและรักษามาตรฐานของอุปกรณ์ให้พร้อมใช้งานอยู่เสมอ
	ด้านการเงินและงบประมาณ (Money) มีค่าเฉลี่ยต่ำสุดเป็นอันดับที่ 4 แต่ยังคงอยู่ในระดับมาก ( = 3.60, S.D. = 0.93) โดยเฉพาะงบประมาณสนับสนุนการเข้าร่วมการแข่งขันและกิจกรรมเสริมทักษะมีค่าเฉลี่ยต่ำสุด ( = 3.46) สอดคล้องกับงานวิจัยของวิไลลักษณ์ นิวาสวัฒน์ และคณะ (2567) ที่ศึกษาแนวทางการบริหารจัดการเพื่อ   ความเป็นเลิศด้านกีฬาของสำนักงานกีฬา มหาวิทยาลัยการกีฬาแห่งชาติ วิทยาเขตเพชรบูรณ์ พบว่าข้อจำกัดด้านงบประมาณเป็นปัญหาสำคัญที่ส่งผลต่อการพัฒนานักกีฬาสู่ความเป็นเลิศ และยังสอดคล้องกับแนวทางของแผนพัฒนาการกีฬาแห่งชาติ ฉบับที่ 7 (พ.ศ. 2566–2570) ที่เน้นการจัดสรรทรัพยากรด้านงบประมาณให้เพียงพอและครอบคลุมทุกมิติของการพัฒนากีฬา
	ผลการวิจัยครั้งนี้ชี้ให้เห็นว่าศูนย์กีฬาเพื่อความเป็นเลิศ มหาวิทยาลัยการกีฬาแห่งชาติ วิทยาเขตเพชรบูรณ์ มีจุดแข็งที่ชัดเจนในด้านบุคลากรและการบริหารจัดการ กล่าวคือบุคลากรมีความมุ่งมั่น มีการติดตามประเมินผลอย่างสม่ำเสมอ และรู้ทิศทางการทำงานร่วมกัน แต่เมื่อดูในรายละเอียดจุดที่ยังต้องการการพัฒนาอยู่คือเรื่องการวางแผนงบประมาณล่วงหน้าและการจัดหาสิ่งอำนวยความสะดวกให้เพียงพอกับความต้องการของนักกีฬา ซึ่งเป็นสองเรื่องที่เชื่อมกัน เพราะถ้าไม่มีแผนงบประมาณที่ชัดเจน การจัดหาสิ่งอำนวยความสะดวกก็ทำได้เพียงแก้ปัญหาเฉพาะหน้า ไม่ใช่การวางระบบระยะยาว ผู้วิจัยจึงเห็นว่าหากศูนย์กีฬาแห่งนี้สามารถเสริมสองจุดนี้ได้ รากฐานที่มีอยู่ก็จะถูกใช้ประโยชน์ได้เต็มที่มากขึ้น และจะเป็นก้าวสำคัญในการยกระดับนักกีฬาสู่ความเป็นเลิศอย่างยั่งยืนต่อไป

ข้อเสนอแนะ
	จากการวิจัยการบริหารจัดการการฝึกซ้อมกีฬาฟุตบอล มหาวิทยาลัยการกีฬาแห่งชาติ วิทยาเขตเพชรบูรณ์ มีข้อเสนอแนะในการวิจัยดังนี้
	1. ข้อเสนอแนะในการนำผลวิจัยไปใช้
1.1 ควรส่งเสริมให้ผู้ฝึกสอนได้รับการพัฒนาสมรรถนะด้านการวางแผนการฝึกซ้อมเชิงระบบอย่างต่อเนื่อง เช่น การอบรมการจัดทำแผนการฝึกซ้อมระยะสั้นและระยะยาว และการนำข้อมูลสถิติมาใช้ในการวิเคราะห์และพัฒนาทักษะนักกีฬาอย่างมีประสิทธิภาพ
1.2 ควรเสนอขอจัดสรรงบประมาณสนับสนุนการเข้าร่วมการแข่งขันและกิจกรรมเสริมทักษะให้แก่นักกีฬาอย่างเพียงพอและต่อเนื่อง เพื่อสร้างโอกาสในการพัฒนาประสบการณ์และทักษะของนักกีฬาอย่างรอบด้าน
	2. ข้อเสนอแนะสำหรับการวิจัยครั้งต่อไป
2.1 ควรขยายขอบเขตการศึกษาไปยังวิทยาเขตอื่น ๆ ของมหาวิทยาลัยการกีฬาแห่งชาติ หรือสถาบันอุดมศึกษาด้านกีฬาอื่น เพื่อให้สามารถเปรียบเทียบสภาพการบริหารจัดการการฝึกซ้อมระหว่างสถาบันได้อย่างครอบคลุมมากยิ่งขึ้น
2.2 ควรศึกษาความสัมพันธ์ระหว่างสภาพการบริหารจัดการการฝึกซ้อมตามกรอบแนวคิด 4M’s กับผลสัมฤทธิ์ทางการกีฬาของนักกีฬา เพื่อนำองค์ความรู้ที่ได้ไปใช้พัฒนารูปแบบการบริหารจัดการการฝึกซ้อมกีฬาในสถาบันอุดมศึกษาต่อไป

